作者:張鳴善
標題:中呂・普天樂詠世
內容:洛陽花，梁園月。好花須買，皓月須賒。花倚欄干看爛熳開，月曾把酒問團圓夜。月有盈虧，花有開謝，想人生最苦離別。花謝了三春近也，月缺了中秋到也，人去了何日來也？贈妓口兒甜，龐兒俏。性格兒穩重，身子苗條。多情楊柳腰，春暖桃花萼。見人便厭的拜忽的羞吸的笑，引的人魄散魂消。人前面看好，樽席上出色，手掌裡擎著。遇美海棠嬌，梨花嫩。春妝成美臉，玉捻就精神。柳眉顰翡翠彎，香臉膩胭脂暈。款步香塵雙鴛印，立東風一朵巫雲。奄的轉身，吸的便曬，森的銷魂。雨才收，花初謝。茶溫鳳髓，香冷雞舌。半簾楊柳風，一枕梨花月。幾度凝眸登臺榭，望長安不見些些。知他是醒也醉也，貧也富也，有也無也。既待舍之藏，何用沽諸價？清閒活計，冷淡生涯。採靈芝西海邊，看黃菊東籬下。樂樂陶陶無牽掛，三般兒到處裡堪誇。或是向東籬看花，或是在東門種瓜，或是去東里為家。愁懷雨兒飄，風兒揚。風吹回好夢，雨滴損柔腸。風蕭蕭梧葉中，雨點點芭蕉上。風雨相留添悲愴，雨和風捲起淒涼。風雨兒怎當，雨風兒定當。風雨兒難當。嘲西席講詩書，習功課。爺孃行孝順，兄弟行謙和。為臣要盡忠，與朋友休言過。養性終朝端然坐，免教人笑俺風魔。先生道學生琢磨，學生道先生絮聒，館東道不識字由他。